text: Вземат процент от оборота при пристъпване на антимонополния закон - Бизнес - DarikNews.bg
  Вземат процент от оборота при пристъпване на антимонополния закон
  31 юли 2008 15:15
  Вземат процент от оборота при пристъпване на антимонополния закон / netinfo
  Санкциите при нарушение на Закона за защита на конкуренцията ще бъдат процент от оборота на предприятието. Това предвиждат нормативните промени, които правителството прие на редовното си заседание. По-големи правомощия ще има Комисията за защита на конкуренцията.
  Предвидена е възможност за освобождаване от имуществена санкция или намаляването й за предприятия, които доброволно сътрудничат на Комисията за защита на конкуренцията (КЗК) за разкриване и доказване на картели.
  Увеличава се прагът, над който участниците в концентрации са задължени да уведомят КЗК. Сега той е 15 млн. лв., а с новия закон ще стане 25 млн. лв.
  Законопроектът предвижда при проучванията представителите на КЗК да могат да изискват информация, да извършват проверки на място, както и да изискват информация или съдействие от други национални органи по конкуренция на държави от ЕС и Европейската комисия.Проверки на място ще се извършват с разрешение на съдия от Административен съд София-град по искане на председателя на комисията.
  Изцяло нови са текстовете за имитацията на домейн или интернет страница.
  Проектозаконът предвижда създаването на електронен регистър за издаваните от антимонополния орган актове.